Messi Amerika Kubogida muvaffaqiyatsiz penalti tepgan to‘p 27 ming yevroga sotilishi mumkin

Argentina terma jamoasi hujumchisi Lionel Messi Amerika Kubogi finalidagi penaltilar seriyasida muvaffaqiyatsiz 11 metrlik zarbani ijro etganida qo‘llangan to‘p 27 ming yevroga sotilishi mumkin. Bu haqda, Ispaniyaning Marca gazetasiga asoslanib, “TASS” xabar bermoqda.

Messi noto‘g‘ri zarba yo‘llagach, to‘pni chililik ishqiboz Pedro Vaskes tutib oldi. U to‘pni sotish niyatini bildirdi. Uning so‘zlariga qaraganda, xarid bo‘yicha takliflarning eng yirigi hozircha 27 ming yevroga tengdir.
Messi terma jamoa tarkibida 2005-yildan buyon to‘p surib kelayotgan edi. 2016-yilgi Amerika Kubogi finalida Argentina Chilidan mag‘lubiyatga uchragach, futbolchi milliy termani tark etishini ma’lum qildi.